PTT วิ่งแรงเกือบ 5% นิวไฮในรอบกว่า 9 ปี เก็งงบ Q4/59 โตเด่น
PTT วิ่งแรงเกือบ 5% นิวไฮในรอบกว่า 9 ปี เก็งงบ Q4/59 โตเด่น โดยราคาปิดตลาดวันนี้อยู่ที่ 408 บาท บวก 19 บาท หรือ 4.88% สูงสุด 408 บาท ต่ำสุด 389 บาท ด้วยมูลค่าซื้อขาย 5.20 พันล้านบาท ด้าน บล.เมย์แบงก์ กิมเอ็ง (ประเทศไทย) แนะ "สะสม"
24 ม.ค. 2560

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ปิดตลาดวันนี้อยู่ที่ 408 บาท บวก 19 บาท หรือ 4.88% สูงสุด 408 บาท ต่ำสุด 389 บาท ด้วยมูลค่าซื้อขาย 5.20 พันล้านบาท ขณะที่ดัชนีตลาดหุ้นไทยโดยรวมบวก 0.51%

โดยราคาหุ้น PTT ปรับตัวขึ้นแรงสุดในรอบกว่า 9 ปี นับตั้งแต่ราคาอยู่ที่ 4.16 บาท เมื่อวันที่ 1 พ.ย.50
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์แนะนำสะสม PTT ให้ราคาเป้าหมาย 395.00 บาท โดยคาดว่าหุ้นกลุ่มพลังงานจะตอบรับเชิงบวก และมีโอกาสที่ต่างชาติจะกลับเข้าซื้อสุทธิตลาดหุ้นไทยในวันนี้ เนื่องจาก Dollar Index อ่อนค่าลงต่ำกว่าระดับ 100 จุด เป็นตัวเร่งให้เงินทุนไหลเข้าสู่ตลาดหุ้นเอเชียเกิดใหม่
ทั้งนี้คาดกำไรสุทธิ ไตรมาส 4/59 จะขยายตัวเมื่อเทียบกับช่วงเดียวกันของปีก่อนและเทียบช่วงเดียวกันของไตรมาสก่อนจากแรงหนุนของธุรกิจปิโตรเคมี และกำไรจาก Stock Gain ของธุรกิจโรงกลั่น เนื่องจากราคาน้ำมันดิบดูไบปรับตัวขึ้นราว 15%เทียบช่วงเดียวกันของไตรมาสก่อนในไตรมาส 4/59
ขณะที่การซื้อขายที่ PER2560 ระดับ 11.8 เท่า ต่ำกว่า SET INDEX ที่ 14.6 เท่า และเชื่อว่าตลาดน้ำมันที่มีความสมดุลมากขึ้นจากการลดกำลังการผลิตน้ำมันของกลุ่ม OPEC และรัสเซียจะส่งผลให้หุ้นกลุ่มพลังงาน Re-Rating ขึ้นในแง่ Valuation นอกจากนั้น ยังมี Upside Risk จากการนำ PTTOR เข้าจดทะเบียน IPO อีกไม่ต่ำกว่าหุ้นละ 30.00 บาท
ส่วน บล.กสิกรไทย ระบุในบทวิเคราะห์ว่า PTT น่าจะมีผลประกอบการในงวดไตรมาส 4/59 และปี 2559 ที่ขยายตัวโดดเด่น และมี Upside ให้สามารถเลือกลงทุนเก็งกำไรในช่วงสั้นได้